露青竹杖歌
作者：顧況
朝代：唐

paragraphs: 鮮于仲通正當年，章仇兼瓊在蜀川。
約束蜀兒採馬鞭，蜀兒採鞭不敢眠。
橫截斜飛飛鳥邊，繩橋夜上層崖顛。
頭插白雲跨飛泉，採得馬鞭長且堅。
浮漚丁子珠聯聯，灰煮蠟楷光爛然。
章仇兼瓊持上天，上天雨露何其偏。
飛龍閑廄馬數千，朝飲吳江夕秣燕。
紅塵撲轡汗濕韉，師子麒麟聊比肩。
江面昆明洗刷牽，四蹄踏浪頭枿天。
蛟龍稽顙河伯虔，拓羯胡雛脚手鮮。
陳閎韓幹丹青妍，欲貌未貌眼欲穿。
金鞍玉勒錦連乾，騎入桃花楊柳煙。
十二樓中奏管絃，樓中美人奪神仙。
爭愛大家把此鞭，祿山入關關破年。
忽見揚州北邙前，秪有人還千一錢。
亭亭筆直無皴節，磨捋形相一條鐵。
市頭格是無人別，江海賤臣不拘絏。
垂窗掛影西窗缺，稚子覓衣挑仰穴。
家童拾薪幾拗折，玉潤猶沾玉壘雪。
碧鮮似染萇弘血，蜀帝城邊子規咽。
相如橋上文君絕，往年策馬降至尊。
七盤九折橫劍門，穆王八駿超崑崙。
安用冉冉孤生根，聖人不貴難得貨，金玉珊珊誰買恩。